Vruntliken grot tovoren. Wetet, leven vrunde, dat jw wol vordencken mach, dat ik sommerlangh by jw in juwer stad ghewest byn unde wat my dar van den juwen ghescheen is, alzo gy sulven wol weten unde ik jw dat vaken gheklaghet hebbe, dat my doch to leyder nicht gheholpen hefft, went de smaheit unde schaden, de my ghescheen is in juwer stad van den juwen, de is my spade to vorwynnende unde sunderlinges, dat man my unerlike sake toghelccht hefft, dat ik van Godes gnaden ne hebbe ghedacht to doende unde ok nummer doen en wil, unde moste so van jw scheiden, dat my dar von jw neen recht ne mochte weddervaren, dar ik Gode noch dat recht noch heren noch vrunde to gheneten mochte. Unde wes my unde mynem bedderven wyve dar nu mer ghescheen is, des nu to lank were to scriven, dat is jw altomale gantz wol witlik, went gy dat vaken ghehört hebben. Unde moste so van jw rechtloes scheiden, so dat my noch redelicheit van jw mochte weddervaren umme alle de smaheit unde schaden, de my darane ghescheen synt, alzo vorgheroret is. Dit hebbe ik to kennende gheven unde gheclaghet mynen vrunden unde denjennen, dar ik under beseten byn, dat my ghescheen is van den juwen in juwer stad, unde hebbe se denstliken ghebeden mit jw to vormoghende, dat gy my recht schicken over dejennen, de my dyt ghedaen hebben, unde wol vormode, dat se jw dat sulven wol scrivende werden. Darumme bidde ik jw, leven vrundes, alzo ik vaken eer ghebeden hebbe unde jw hebbe bidden laten, dat gy my wolden recht helpen over dejenne, de my dit vorscreven ghedaen hebben, wente it jw sulven wol witlik is, dat ik my vaken to rechte gheboden hebbe unde ok doen unde nemen wolde allent, wat ere unde recht were, unde my dat beth an dessen dach nicht weddervaren mochte. Och Got, mochte my dat noch weddervaren, wat ik dat gerne neme, unde dat ik dat vorder nemande dorffe claghen, wan alzo ik noch tor tiit ghedaen hebbe. Unde bidde jw, dat gy my vordermer unghepandet laten, alzo gy suslanghe ghedaen hebben. Hirup beghere ik juwe scrifflike antwarde by dessem jeghenwardighen boden. Siit Gode bevolen. Screven to Abo in der stad des neghesten donerdages vor sunte Clementis dage, under des erbaren mannes Hinricus Gorieshaghen inghesegel, des ik syn inghesegel lende, wente ik dat myne uppe desse tiit nicht by [my] ne hebbe. Donhoff Calle. Adress: An den erbaren raet to Revele kome desse breff.